b"\n_START_ARTICLE_\nSorrento\n_START_SECTION_\nKjente forfattere og kunstnerne som har bes\xc3\xb8kt byen\n_START_PARAGRAPH_\nSorrento inngikk i kunstnernes turistrute (Grand tour) p\xc3\xa5 1700- og 1800-tallet, og en lang rekke forfattere fra Johann Wolfgang Goethe og Hans Christian Andersen til Bj\xc3\xb8rnstjerne Bj\xc3\xb8rnson, Camilla Collett og Olaf Bull har bes\xc3\xb8kt byen. Likevel er det Henrik Ibsen, som gjorde ferdig b\xc3\xa5de Peer Gynt (1867) og Gengangere (1881) her, og itlienske Torquato Tasso (1544-1595) som er mest synlige i dagens bybilde. For Ibsen del er det satt opp en stor marmorplate over inngangsd\xc3\xb8ren til pensjonatet La Rosa Magra, hvor han bodde fra 17. august til 25. oktober 1867, og minneplater b\xc3\xa5de bak resepsjonen og utenfor Hotel Tramontano, hvor han oppholdt seg i 1881. 2. mai 2007 ble det innviet en egen Ibsenpark med en rottejomfrustatue plassert over et basseng og et eget amfiteater som grenser inn mot den gamle romanske bymuren. Byens mest sentrale torg, ved hovedgaten Via d'Italia, b\xc3\xa6rer navnet Piazza Tasso. P\xc3\xa5 torget st\xc3\xa5r det ogs\xc3\xa5 en bronseskulptur av renessansedikteren Tasso i helfigur._NEWLINE_Kunstmalerne Thomas Fearnley og Adolph Tidemand er blant de mange som har v\xc3\xa6rt p\xc3\xa5 stedet og har laget oljemalerier og skisser herfra.\n_START_SECTION_\nTurisme\n_START_PARAGRAPH_\nByen har de seneste \xc3\xa5rene blitt et reisem\xc3\xa5l for charterturister fra nordeuropeiske land. September-oktober er h\xc3\xb8ysesong, og p\xc3\xa5 denne tiden er det ogs\xc3\xa5 mange cruiseskipsturister._NEWLINE_Fra Sorrento er det kort vei med b\xc3\xa5t til havna Marina Grande p\xc3\xa5 ferie\xc3\xb8ya Capri. Sorrento h\xc3\xb8rer til regionen Campania og ligger i provinsen di Napoli. _NEWLINE_Her fremstilles den spesielle sorrentinske lik\xc3\xb8ren limoncello av lokale sitroner.\n_START_SECTION_\nHistorie\n_START_PARAGRAPH_\nHistorikeren Diodorus Siculus p\xc3\xa5stod at Sorrento ble grunnlagt av folkegruppen ausoni, ledet av kong Liparos, som var s\xc3\xb8nn av Odyssevs og heksen kirke. Dermed er vi tilbake i Homers mytiske verden, og de gamle romerne trodde at byens navn bet\xc3\xb8d \xc2\xabSirenenes land\xc2\xbb, ettersom byens greske navn var Syrrention, men mest sannsynlig kommer det av det greske verbet syrreo (= \xc3\xa5 flyte sammen), da Sorrento l\xc3\xa5 mellom to elver som l\xc3\xb8p ut i havet her. Geografen Strabon skrev om stedet: \xc2\xabIkke langt fra Pompeii ligger Surrentum, en by i Campania, kjennetegnet ved Athenes helligdom, bygd av Odyssevs selv, som ligger p\xc3\xa5 Sirenenes odde.\xc2\xbb If\xc3\xb8lge Homer kom Odyssevs hit fra Troja. _NEWLINE_Ved innseilingen til Sorrento l\xc3\xa5 det et gammelt tempel-fyrt\xc3\xa5rn, liksom p\xc3\xa5 Lindos og Kapp Sounion utenfor Athen. Da man i 1990 gravde ut omr\xc3\xa5det her, ble det funnet en mengde sk\xc3\xa5r av knuste drikkebegre. Det tolkes som at sj\xc3\xb8folk har drukket et offer til Athene her, som takk for \xc3\xa5 ha kommet seg trygt rundt odden. P\xc3\xa5 800-tallet f.Kr var omr\xc3\xa5det blitt kolonisert av grekere fra Euboia n\xc3\xa6r Athen, og de hadde tatt gudinnen sin med seg. De m\xc3\xa5 ha drevet utstrakt handel, for mynter fra s\xc3\xb8rlige Frankrike er funnet i Sorrento. To rester fra gresk tid preger fremdeles byen: Rester av den greske bymuren i vulkansk stein, som ikke ble fornyet f\xc3\xb8r i 1551, og dagens veinett, hvor man beveger seg p\xc3\xa5 gater som ble anlagt av grekerne. Den ene av de fem byportene heter stadig Porta Greco. Gateplanen, med rette gater \xc3\xb8st-vest, ble bevart av samnittene, som overtok etter grekerne i 420 f.Kr, og senere romerne. Under samnittene sluttet Sorrento seg liksom Stabiae til Nocera-forbundet. Da det ikke ble sl\xc3\xa5tt lokal mynt her, har det ikke v\xc3\xa6rt en selvstendig by. I 90 f.Kr m\xc3\xa5tte samnittene gi tapt for romerne. Sullas general Papius Multius la Stabiae i ruiner og undertvang Surrentum, og begynte \xc3\xa5ret etter den romerske koloniseringen. Liksom i Pompeii tildelte han romerske veteraner lokale eiendommer. Flere veteraner fulgte under Augustus. Regionen virket forlokkende ogs\xc3\xa5 p\xc3\xa5 romerske rikfolk, og snart begynte luksusvillaene \xc3\xa5 reise seg._NEWLINE_Historisk sett er Sorrento et len, som siden 1400-tallet har tilh\xc3\xb8rt adelsslekten Tramontano-baronene. Sorrento var en del av kongeriket Napoli som omfattet det s\xc3\xb8rlige Italia og Sicilia. Etter Italias samling p\xc3\xa5 1800-tallet ble Sorrento en selvstendig kommune med demokratisk styreform._NEWLINE_Den kjente napolitanske sangen Torna a Surriento (= Kom tilbake til Sorrento) ble komponert i 1902 i Sorrento av br\xc3\xb8drene Giambattista og Ernesto De Curtis, til \xc3\xa6re for den dav\xc3\xa6rende italienske statsministeren Giuseppe Zanardelli og hans offisielle bes\xc3\xb8k i byen."